b'\n_START_ARTICLE_\nCol\xc2\xb7legi d\'Arquitectes de Catalunya\n_START_SECTION_\nArxiu hist\xc3\xb2ric i Biblioteca\n_START_PARAGRAPH_\nLa instituci\xc3\xb3 compta amb un centre d\'investigaci\xc3\xb3 de l\'arquitectura catalana de nivell internacional, format per l\'Arxiu Hist\xc3\xb2ric \xe2\x80\x94que custodia els fons professionals de prop de 120 arquitectes\xe2\x80\x94 i la Biblioteca \xe2\x80\x94la segona d\'Europa en nombre de volums d\'arquitectura, prop de 198.000.\n_START_SECTION_\nEscola de Pr\xc3\xa0ctica Professional Josep Llu\xc3\xads Sert\n_START_PARAGRAPH_\nLa gesti\xc3\xb3 de les activitats formatives del COAC envers els arquitectes es realitza a trav\xc3\xa9s de l\'Escola de Pr\xc3\xa0ctica Professional Josep Llu\xc3\xads Sert, guardonada el 2008 amb el Premi Jean Tschumi de la Uni\xc3\xb3 Internacional d\'Arquitectes \xe2\x80\x94en reconeixement a la innovaci\xc3\xb3 en la seva oferta formativa i l\'ampli ventall de cursos\xe2\x80\x94 i el 2009 amb la menci\xc3\xb3 especial "innovaci\xc3\xb3n en los servicios colegiales" pel Campus Professional, atorgat pel Consejo Superior de los Colegios de Arquitectos de Espa\xc3\xb1a.\n_START_SECTION_\nSeu de Barcelona\n_START_PARAGRAPH_\nLa seu del col\xc2\xb7legi a Barcelona \xc3\xa9s un edifici constru\xc3\xaft per Xavier Busquets Sindreu entre el 1958 i el 1962, a la cantonada entre el carrer dels Arcs, la pla\xc3\xa7a Nova i el carrer dels Capellans, al barri G\xc3\xb2tic. L\'edifici contrasta fortament amb l\'entorn antic i medieval i est\xc3\xa0 format per un cos baix de forma trapezo\xc3\xafdal i una torre superior d\'estructura met\xc3\xa0l\xc2\xb7lica, de vuit plantes. Al cos avan\xc3\xa7at de la fa\xc3\xa7ana hi ha un fris amb uns esgrafiats que reprodueixen dibuixos de Picasso de tema popular. L\'any 1992 es va enllestir la construcci\xc3\xb3 d\'un edifici annex, obra de Josep Rosell\xc3\xb3 i Til, a la cantonada entre el carrer dels Arcs i el dels Boters, davant per davant de l\'edifici principal. L\'any 2018 va culminar la renovaci\xc3\xb3 de la fa\xc3\xa7ana i els interiors de la torre d\'oficines, mitjan\xc3\xa7ant un projecte dels arquitectes Fuses- Viader Arquitectes S.L.P., Jorge Perea i Jordi Mansilla.\n_START_SECTION_\nReconeixements\n_START_PARAGRAPH_\nEl 2019 li fou atorgat el Premi Nacional de Cultura.'